Broj: 711-I-428-P-36/22-03-17

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivana Šimića, ravnatelja Regionalne energetske agencije Sjever,** na 156. sjednici, održanoj 27. siječnja 2022., daje sljedeće

**OČITOVANJE**

**Kako Regionalna energetska agencija Sjever nije razvojna agencija u smislu odredbi Zakona o regionalnom razvoju Republike Hrvatske, njezin ravnatelj Ivan Šimić nije obveznik u smislu odredbe članka 3. stavka 1. podstavka 63. ZSSI-a.**

Obrazloženje

Ivan Šimić, ravnatelj Regionalne energetske agencije Sjever, podnio je zahtjev za očitovanjem koji je u knjigama ulazne pošte zaprimljen 20. siječnja 2022. pod brojem: 711-U-770-P-36/22-01-3, povodom kojeg se vodi predmet broj P-36/22.

U zahtjevu podnositelj navodi da obavlja funkciju ravnatelja Regionalne energetske agencije Sjever sa sjedištem u Koprivnici, koja je osnovana 2009. godine od strane Grada Varaždina, Grada Koprivnice, Grada Virovitice i Grada Bjelovara, sukladno odredbama Zakona o ustanovama, pri čemu je Grad Bjelovar naknadno prestao biti osnivač istupanjem iz Sporazuma u osnivanju.

Podnositelj traži mišljenje Povjerenstva je li obveznik u smislu odredbi ZSSI/21-a te napominje da je Regionalna energetska agencija Sjever jedna od ukupno pet energetskih agencija na području Republike Hrvatske, koja se razlikuju od županijski razvojnih agencija osnovanih na području svake od županija i Gradu Zagrebu kao javne ustanove, prema odredbama Zakona o regionalnom razvoju Republike Hrvatske („Narodne novine“, broj 147/14., 123/17. i 118/18.).

Naime, navodi da su energetske agencije osnovane kao ustanove ili trgovačka društva s ciljem da pomažu svojim osnivačima na području energetike, energetske učinkovitosti te korištenju obnovljivih izvora energije.

Uvidom u podatke nadležnog sudskog registra Trgovačkog suda u Bjelovaru, utvrđeno je da je pod matičnim brojem subjekta 010072681 upisana ustanova Regionalna energetska agencija Sjever, kojoj su osnivači Grad Varaždin, Grad Koprivnica te Grad Virovitica.

Uvidom u Statut Regionalne energetske agencije Sjever, koji je donijelo Upravno vijeće 22. kolovoza 2018., utvrđeno je da je ista osnovana temeljem Zakona o ustanovama(„Narodne novine“ broj 76/93., 29/97., 47/99. u 35/08.) te da se sukladno članku 7. djelatnosti navedene Agencije odnose na područje energetike, te obuhvaćaju izradu i izvedbu projekata, izdavačku djelatnost, istraživanja u prirodnim, tehničkim i tehnološkim znanostima te dr.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 63. ZSSI/21-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu Zakona.

Člankom 24. stavkom 3. Zakona o regionalnom razvoju Republike Hrvatske propisano je da u svrhu učinkovite koordinacije i poticanja regionalnog razvoja jedinica područne (regionalne) samouprave osniva regionalnu razvojnu agenciju kao javnu ustanovu ili trgovačko društvo, odnosno ustrojava upravno tijelo.

Sukladno članku 25. navedenog Zakona navedene regionalne razvojne agencije, kao regionalni koordinatori, obavljaju sljedeće poslove od općeg gospodarskog interesa za jedinicu područne (regionalne) samouprave: koordiniraju i sudjeluju u izradi županijskih razvojnih strategija i drugih strateških razvojnih dokumenata na području županije, koordiniraju izradu akcijskih planova za provedbu županijskih razvojnih strategija, prate i potiču provedbu županijskih razvojnih strategija, sudjeluju u koordinaciji izrade i provedbe strategija razvoja urbanih područja te strategija razvoja jedinica lokalne samouprave s područja županije, koordiniraju poslove vezane uz središnju bazu, koordiniraju poslove poticanja regionalne konkurentnosti i sudjeluju u poslovima poticanja urbanog razvoja, koordiniraju aktivnosti jedinica lokalne samouprave vezane uz regionalni razvoj te sudjeluju u pripremi i provedbi razvojnih projekata jedinica lokalne samouprave te obavljaju i druge poslove sukladno zakonu.

Člankom 29. istog Zakona propisano je da u svrhu učinkovite koordinacije i poticanja lokalnog razvoja jedna ili više jedinica lokalne samouprave mogu osnovati lokalne razvojne agencije kao javne ustanove ili trgovačka društva.

Člankom 30. navedenog Zakona propisano je da lokalne razvojne agencije obavljaju poslove koordiniranja izrade strategija razvoja jedinica lokalne samouprave te akcijskih planova za provedbu strategija razvoja jedinica lokalne samouprave, prate provedbu strategija razvoja jedinica lokalne samouprave, potiču pripremu razvojnih projekata na području jedinice lokalne samouprave, sudjeluju u izradi razvojnih projekata i strateških projekata regionalnog razvoja statističke regije, surađuju s drugim lokalnim razvojnim agencijama i regionalnim koordinatorima radi stvaranja i provedbe zajedničkih projekata, sudjeluju u provedbi programa Ministarstva i drugih središnjih tijela državne uprave te obavljaju i druge poslove sukladno zakonu.

Sukladno članku 31. Zakona, Ministarstvo nadležno za regionalni razvoj ustrojava i vodi Upisnik regionalnih koordinatora i lokalnih razvojnih agencija.

Odredbama Zakona o regionalnom razvoju Republike Hrvatske propisano je osnivanje te djelokrug poslova regionalnih razvojnih agencija, odnosno razvojnih agencija, koje kao trgovačka društva i javne ustanove osnivaju jedinice lokalne i područne (regionalne) samouprave u cilju općeg gospodarskog razvoja koordiniranjem i izradom razvojnih strategija te se upisuju u Upisnik koji ustrojava Ministarstvo regionalnog razvoja i fondova Europske unije.

U svrhu utvrđivanja relevantnih okolnosti, Povjerenstvo je kontaktiralo voditelja Službe u Upravi za regionalni razvoj Ministarstva regionalnog razvoja i fondova Europske unije, koji je naveo da Regionalna energetska agencija Sjever nije razvojna agencija, već da se radi o energetskoj agenciji iz nadležnosti Ministarstva gospodarstva i održivog razvoja.

Istaknuo je da u Republici Hrvatskoj postoji 21 razvojna agencija osnovana sukladno odredbama Zakona o regionalnom razvoju, koje su u djelokrugu Ministarstva regionalnog razvoja i fondova Europske unije, te da ostale institucije koje imaju naziv „razvojna agencija“, „centar za razvoj“, „agencija za razvoj“ i slično, nisu razvojne agencije u smislu navedenog Zakona.

Iz odredbi Statuta Regionalne energetske agencije Sjever te navoda zahtjeva za mišljenje proizlazi da se radi o javnoj ustanovi kojoj su suosnivači tri jedinice lokalne samouprave osnovanoj radi pomaganja u projektima iz području energetike, energetske učinkovitosti te korištenja obnovljivih izvora energije, koja je u nadležnosti Ministarstva gospodarstva i održivog razvoja.

Slijedom navedenog, Povjerenstvo zaključuje da Regionalna energetska agencija Sjever nije razvojna agencija u smislu odredbi Zakona o regionalnom razvoju Republike Hrvatske, koja bi bila osnovana u svrhu učinkovite koordinacije i poticanja regionalnog razvoja, slijedom čega niti Ivan Šimić povodom obavljanja funkcije ravnatelja Regionalne energetske agencije Sjever nije obveznik u smislu članka 3. stavka 1. podstavka 63. ZSSI-a, jer se ista odnosi na ravnatelje odnosno predsjednike uprava regionalnih i lokalnih razvojnih agencija.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana